 

בית הדין הצבאי המחוזי

**מחוז שיפוטי ח"י**

**בפני ההרכב: סא"ל חיים בלילטי - אב"ד**

 **רס"ן רחל אלגאוי- שופטת**

 **סרן אלחנן גרשוביץ- שופט**

**בעניין: התובע הצבאי (ע"י ב"כ, סגן אבישג טל)**

**נגד**

**הנאשם: ח/XXX טוראי נ' ו' (ע"י ב"כ, סרן אילון גונן)**

**הכרעת - דין**

על פי הודאתו, מורשע הנאשם בעבירה של שימוש בלתי חוקי בנשק לפי סעיף 85 סיפא לחוק השיפוט הצבאי, התשט"ו-1955. בהתאם לכתב האישום ולפרטים הנוספים.

1. **ניתנה היום ה' בניסן תשפ"ג 27.03.2023 והודעה בפומבי ובמעמד הצדדים.**

\_\_\_\_\_\_\_\_\_\_­\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופטת אב"ד שופט

**גזר – דין**

הנאשם הורשע על פי הודאתו בעבירה של שימוש בלתי חוקי בנשק לפי סעיף 85 סיפא לחוק השיפוט הצבאי. על פי כתב האישום בעת ששהו הנאשם, וחיילים נוספים במקלחות בבסיס, נטל הנאשם את הנשק של אחד החיילים ובעת שהאחרון יצא מתא המקלחת כשהוא עירום, נעמד הנאשם מולו במרחק של שניים-שלושה מטרים צעק לעברו "עצור", כיוון את הנשק למרכז גופו, דרך אותו כך שהתקן "המק פורק" יצא, העביר את הנצרה לבודדת ולחץ על ההדק עד לביצוע נקירה. לאחר מכן, צחק הנאשם משך את ידית הדריכה לאחור והחזיר את התקן המק פורק מבלי שפרק את הנשק.

הנאשם התגייס לצה"ל בחודש נובמבר 2022, חקירתו נפתחה בעקבות דיווח מפקדים ובמסגרתה נעצר הנאשם והוא מוחזק במעצר סגור מאז יום 12.03.2023.

הצדדים שקלו בגיבוש הסדר טיעון את חומרת העבירה ונסיבות ביצועה, אל מול נטילת האחריות של הנאשם כבר בהזדמנות הראשונה, את החרטה שהביע ואת נסיבותיו האישיות. ההגנה הוסיפה כי מדובר במי שברצונו לשוב למסלול שירות תקין בתפקידי לחימה. גם הנאשם בדברו האחרון עמד על המוטיבציה שהוא חש להשלים שירות תקין ומשמעותי והביע חרטה על שעשה.

נפסק לא אחת כי משחק בנשק כורך בתוכו סיכון של ממש לחיי אדם. האוחז בכלי נשק מוחזק כיודע את הסכנות המשמעותיות שבשימוש לא זהיר בכלי קטלני זה. הוראות הבטיחות מובהרות לכל חייל כבר בראשית דרכו הצבאית לאור מקרי עבר טראגיים שהביאו לפציעה ולאובדן חיי אדם. שרשרת הפעולות שביצע הנאשם מצביעה על קלות ראש בתפעול הנשק ועל סיכון פוטנציאלי רב שיצר לחברו ליחידה. היקף הפעולות משליך על עוצמת הפגיעה בערכים המוגנים ומהווה נסיבה לעניין העונש מטעמים של הלימה. נוכח האמור, העונש לו עתרו הצדדים נוטה במידה רבה לקולה.

חרף האמור, מצאנו שלא לסטות מן ההסכמה תוך שנתנו דעתנו לדברו האחרון של הנאשם והתרשמנו כי הפנים את הפסול שבמעשה וכי חרטתו על העבירה היא חרטה כנה. נתנו משקל לעובדה שהנאשם אינו משרת זמן רב בצה"ל ויש לקוות כי מעשים דומים לא יישנו מצידו. בשל כך, עם אימוץ ההסדר ומטעמי הרתעה ראינו להטיל עונש מותנה משמעותי. עוד שקלנו את נסיבות הנאשם מבית כפי שהציג הסנגור וכן את רצונו של הנאשם להמשיך ולתרום בשירות, כמו גם את הודאתו בהזדמנות הראשונה ממש, בישיבת ההקראה הראשונה במשפטו.

על הנאשם נגזרים, אפוא, העונשים הבאים:

1. **חמישים ושבעה (57) ימי מאסר לריצוי בפועל, שיימנו החל מיום מעצרו.**
2. **עונש מאסר מותנה בן תשעים (90) ימים למשך שנתיים (2), לבל יעבור עבירה שעניינה שימוש בלתי חוקי בנשק.**

**בקשת הנאשם לשוב לשרת בתפקיד לוחמה שבו שירת עד למעצרו, לאור המוטיבציה אותה מפגין לעשות כן, תועבר לבחינת מפקדיו בהתאם לשיקול דעתם הטוב.**

1. **זכות ערעור כחוק.**
2. **ניתן היום ה' בניסן תשפ"ג 27.03.2023 והודע בפומבי ובמעמד הצדדים.**

\_\_\_\_\_\_\_\_\_\_­\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופטת אב"ד שופט

**נערך על ידי א.ל**

**בתאריך 29.03.2023**

**חתימת המגיה: סגן שיר בן-ארמון**